open-index/open-wikipedia-markdown huggingface dataset:
Strumentos de teclas

Un **strumento de teclas** es un strumento musical juada par usa un teclador, un linia de leveres cual es presada par la ditos. La plu comun de estas es la piano e la organo. Oji, la parola "teclador" refere plu comun a sintesadores con tecladores.

La strumento de teclas conoseda la plu temprana ia es la *hydraulis* de la elinicas antica. Lo ia es un tipo de organo con tubos, inventada en la sentenio tre aec. La teclas ia es probable ecuilibrada e pote ia es juada con un toca lejera. De esta inventa asta la sentenio 14, la organo ia resta la sola strumento de teclas. A veses, la organo no ia ave an un teclador, ma en loca ia ave botones o leveres grande operada par la mano intera. Cuasi tota strumento de teclas asta la sentenio 15 ia ave sete notas natural a cada otava.

La clavicordio e la clavesimbal ia apare en la sentenio 14. Los ia es popular asta la adota vasta de la piano en la sentenio 18, pos cual sua popularia ia decrese. La piano ia es revoluinte car la pianiste ia pote varia la volum (o dinamica) de la sona par cambia la enerjia con cual cada tecla ia es colpada. La nom orijinal ia es *gravicembalo con piano e forte* (clavesimbal con dulse e forte). Pianos ia evolui multe tra la sentenios.

En la sentenio 20, strumentos de tecla ia developa multe, spesial par la introdui de strumentos eletrica. Multe eforta ia es usada per crea un strumento cual sona como un piano, con sua cualias, ma cual es min grande e pesosa. La reprodui de la organo ia aveni en la mesma eda. Aora, on ave strumentos cual pote imita esata pianos famosa, organos variosa, clavesimbales, e multe otra strumentos, comun sur sola un teclador. Plu, sintesadores pote crea sonas de cualce strumento, incluinte de strumentos nonesistente e de sonas de natur o tota nova.

Esemplos de strumentos de tecla:

**Cordetas:**
*Clavicordio
*Clavesimbal
*Piano
*Viola de rota
*Nicelarpa

**Venta:**
*Acordion
*Armonio
*Melodica
*Organo (musica)
*Organo de vapor

**Percutente:**
*Carilion
*Dulsitono
*Seleste
*Piano jueta

**Eletronica:**
*Piano eletronica
*Organo eletronica
*Teclador eletronica
*Sintesador
Ideolojias political

En la studias sosial, un **ideolojia political** es un colie de ideales etical, prinsipes, credes, mitos, o simboles de un promove o instituida sosial, un clase o grupo grande, cual esplica como un sosia debe opera e cual ofre un desinia political e cultural per un ordina sosial spesifada. Un ideolojia political conserna se xef con como on debe asinia potia e a cual finis lo debe es usada. Alga partitos political segue un ideolojia spesifada multe prosima, en cuando otra pote prende sola alga inspira de un grupo de ideolojias relatada sin abrasa forte cualce de los. La poplaria de un ideolojia es partal la resulta de la influe de emprendores moral, ci ata a veses sola en sua propre interesas. Ideolojias political ave du dimensiones:

***Goles**: como la sosia debe es organizada.

***Metodos**: cual es la modo la plu conveninte per ateni esta gol.

Un ideolojia es un colie de ideas. Tipal, cada ideolojia conteni alga ideas sur cual lo vide como la forma de governa la plu bon (pe democratia o autocratia) e la sistem de economia la plu bon (pe sosialisme o capitalisme). A veses, la mesma parola es usada per identifia ambos un ideolojia e un de sua ideas xef. Per esemplo, "sosialisme" pote refere a un sistem economial, o lo pote refere a un idealojia cual suporta acel sistem economial. La mesma terma pote ance es usada per refere a ideolojias multiple, cual es la razona cual siensistes political atenta trova definis acordada per esta termas. Per esemplo, an si la termas cual ia es confusada a veses, "comunisme" ia deveni como referente a governas soviet e ideolojias marxiste-leniniste, ma "sosialisme" ia deveni como referente a un estende plu vasta de ideolojias diferente, distinguida de marxisme-leninisme.

Ideolojia political es un terma plen de problemes, e ia es a veses nomida "la conseta la plu evitante en tota siensa sosial". Ma ideolojias tende identifia se par sua loca sur la spetra political (como la sinistra, la media, o la destra), an si esta es comun controversal. Final, ideolojias pote es distinguida de stratejias political (pe poplisme) e de cosas singular sirca cual un partito pote es construida (pe oposa a integra european o la legali de canaba). On ave alga studias cual mostra ce ideolojia political es eritable en familias.

A su es un lista de alga ideolojias la plu bon conoseda:

* Ambientisme
* Anarcisme
* Autonomisme
* Capitalisme
* Comunisme
* Conservalisme
* Faxisme
* Internasionalisme
* Libralisme
* Monarcisme
* Nasionalisme
* Nazisme
* Panasionalisme
* Razisme
* Secularisme
* Sentrisme
* Sosialisme
* Umanisme
Ambientisme

**Ambientisme** (o **ecolojisme**) promove la preserva, restora, e/o boni de la ambiente natural, e inclui un conserna per la controla de contamina e la proteje de la diversia de animales e plantas. Per esta razonas, consetas como la etica de tera e ambiente, biodiversia, ecolojia, e la ipotese de biofilia es forte incluida.

Ambientisme es la atenta per eculibra relatas entre umanas e la sistemes variosa de natura sur cual los depende en un modo cual dona la grado de susta coreta per tota la composantes. La mesuras esata e la resultas de esta ecuilibra es a veses controversal, e on ave multe modos diferente per espresa la consernas per la ambiente pote es espresada en pratica. 

Esta consernas es comun representada par la color verde, ma esta asosia ia es prendeda par ajentes comersial en un malpresenta nomida "greenwashing" en engles, pd "lava" (sua produidas) con la color verde an si los no benefica la ambiente. Ambientisme es oposada par antiambientisme, cual dise ce la tera es min frajil ca alga ambientistes sujeste, e cual depinta ambientisme como reatante tro forte a la contribui umana a la ambiente (spesial la cambia de la clima) e, a la mesma tempo, como oposante la avansa de umanas.
Internasionalisme

**Internasionalisme** es la prinsipe political cual transende nasionalisme e promove un coopera political o economial plu grande entre nasiones e poplas.

Suportores de esta prinsipe es comun nomida internasionalistes, e crede tipal ce la popla de la mundo debe uni tra bordas nasional, political, cultural, razal, o clasal per avansa sua interesas comun, o ce la governas de la mundo debe coopera car sua interesas mutual de dura longa importa plu ca sua disputas de dura corta.

Internasionalisme es plu comun espresada como un valua per la cultures diversa en la mundo, e un desira per pas mundal. Persones ci espresa esta vista crede no sola ce cadun debe es un sitadan de sua nasiones propre, ma ce cadun debe es ance un sitadan de la mundo. Internasionalistes comun senti obligada per aida la mundo par sua gida e carita.

Internasionaliste ance promove la presente de organizas internasional, como la Nasiones Unida, e comun suporta un forma plu forte de governa mundal.

Contribuores a la varia moderne de internasionalisme inclui Albert Einstein, ci ia crede en un governa mundal, e clasida la folias de nasionalisme como un "maladia enfantin". A la otra lado, otra internasionalistes como Christian Lange e Rebecca West vide desacorda minimal entre teni credes nasionaliste e internasionaliste.
Pasisme

**Pasisme** es la oposa a gera, militarisme, o viole. La parola ia es creada (como "pacifism") par la promover franses de pas Émile Arnaud (1864–1921), e ia es adotada par otra ativistes a la Congresa des de Pas Universal en Glasgow, en 1901. Un terma relatada es *ahimsa* (sanscrito per "no feri"), cual es un filosofia sentral en Induisme, Budisme, e Jainisme. Lo es ance un idea sentral en la lesones par Jesus Cristo.

En tempos moderne, interesa ia es reviveda par persones como Henry David Thoreau e  Leo Tolstoy en sua obras tarde, spesial en *La rena de dio es en tu*. Mahatma Gandhi (1869–1948) promoveda la pratica de oposa firma nonviolente, cual el nomi *satyagraha*, importante en sua rol en la promove per autonomia indian. La efetosia de esta ia inspira Martin Luther King Jr, James Lawson, Thich Nhat Hanh, e multe otras en la promove per diretos sivil.

Pasisme es compende par individuas en modos diferente. La interpreta la plu estrema es pasisme completa, cual dise ce cualce forma de viole es mal. Esta no es un idea fasil realida, an si lodable. Con la multe casos de malia en la mundo, algun ci no atenta combata lo en tota casos es, en alga opinas, aidante la malia.

La plu de pasistes crede ce viole es serta mal, ma on ave casos en cual viole no pote es evitada. La esemplos plu clar es cuando on es atacada, e nonata ta resulta en moria, o cuando algun ataca un inosente, pe un enfante, un person sin defendes, o un person ci es atacada per no razona plu ca odi.

Un caso multe difisil es la idea de un gera justida. Multe geras es causada par la persones ci rena o controla un tribu, nasion, o otra organiza, per estende sua potia, ricia, etc. La plu de pasistes crede ce razonas como "suporta tua nasion" o "batalia per tua re", no sufisi. Ma lo es posible, los pensa, ce un gera es nesesada, denova per autodefende o la defende de la inosentes. Otras ta ajunta razonas como batalia per libria, contra tiranos, contra invadores, e simil. Ma otras ancora crede ce la metodos de nonviole, como los de Gandhi, es plu produosa.
Umanisme

**Umanisme** es un ideolojia filosofial e etical cual asentua la valua e fortia de umanes, como individuas e comunias, e prefere jeneral la pensa critical e evidente (razonalisme e empiricalisme) supra la aseta de dogma o superstisio. La sinifia de la terma "umanisme" ia varia seguente la promoves inteletal seguente cual ia identifia se con lo. La terma ia es creada par la teolojiste Friedrich Niethammer a la comensa de la sentenio 19 per refere a un sistem de educa fundida sur la studia de leteratur clasical. Plu jeneral, umanisme refere a un perseptiva cual afirma alga conseta de libria e progresa umana. Lo vide umanas como encargada per la promove e developa de indiviudas e asentia un conserna per umanas en rlata a la mundo.

En la eda moderne, promoves umaniste es tipal promoves nonrelijiosa aliada con secularisme, e refere a un vista de vive nonteiste, sentrida sur la ativia umana e la usa de siensa en loca de revela de un fonte supranatural per comprende la mundo.
Autonomisme

**Autonomia** es un conseta astrata cual aplica a grados variosa de organiza.

Lo pote refere a condui personal o par unias de familia, o a ativias de grados plu alta, incluinte profesas, corpos industrial, relijios, unias political incluinte rejiones autonom o otras en nasiones-statos cual joia alga diretos autocrata. Lo es un parte en la contesto plu grande de governa e prinsipes como la acorda de la governada, e pote envolve organizas nonprofita e governa de corporas.

Autonomia pote es usada per descrive un person o persones o un grupo cual es capas de usa tota de la funsiones nesesada de potia sin interveni par cualce autoria cual los mesma no pote cambia. En ajunta a descrive autonomia personal, lo es ance asosiada con contestos en cual on ave la sesa de rena colonial, governa asoluta, o monarcia, e ance los en cual esijes per autonomia par rejiones relijial, etnical, o jeografial cual persepi se como nonrepresentada o min representada en un governa nasional. Lo es, donce, un prinsipe fundal de governa democrata e republiciste, e ance de nasionalisme.

*Swaraj*, un terma introduida par Mahatma Gandhi, es un ramo de esta ideolojia de autonomia. Henry David Thoreau ia es un promovor de autonomia en loca de governas nonmoral.

Autonomia en la contesto de nasiones-statos es un conseta multe importante en lege internasional.
Secularisme

En filosofia, **secularisme** interprete vive sur prinsipes prendeda sola de la mundo material, sin depende de relijio. En politica, secularisme es la prinsipe de separa de instituis de governa e persones cargada con la representa de la stato de instituis e ofisiales relijial. Un mostra de secularisme es la capas de declara la direto per es libre de la rena o dogma de relijio, o, en un stato cual declara se como neutra sur cosas de crede, de la imposa de relijio o praticas relijiosa sur la popla par la governa. Un otra mostra es la crede ce ativias e desides publica, spesial political, no debe es influeda par credes o praticas relijiosa.

Secularisme ave sua radises inteletal en filosofistes elinica e roman como Zeno de Sitia, Epicteto, Seneca, e Marco Aurelio; erudites de la eda de Lumina como Erasmo, Baruch Spinoza, John Locke, Denis Diderot, Voltaire, James Madison, Thomas Jefferson, e Thomas Paine; e scrivores moderne como Robert Ingersoll, Bertrand Russell, e Christopher Hitchens. Lo move la foca de relijio a otra cosas de la mundo natural e umana, con asentua sur natur, razona, siensa, e developa.

La intendes e razonas suportante secularisme varia vasta. En Europa, *laïcité* (franses per secularisme) es videda como un move a moderni e a via de valuas tradisional e relijial. Esta tipo de secularisme, sosial o filosofial, ia aveni comun an si la stato suporta un ofisial eglesa o otra suporta de relijio. En la SUA, algas sujestes ce secularisme ia es usada plu per proteje relijio e la relijiosa de interfere governal, cuando secularisme en la sinifia sosial es min comun.
Sentrisme

En politica, **sentrisme** es un vista political cual inclui aseta o suporta de un ecuilibria entre un grado de egalia sosial e un grado de ierarcia sosial, en cuando oposante cambias political cual ta resulta en un cambia grande de sosia a o la destra o la sinistra. Alga politicistes refere a se mesma como "sentrodestra" o "sentrosinistra" per indica ce los alia se a alga grada a la un lado o la otra. En multe sosias, un ideolojia sentriste tende prosimi la promedia de la sitadanes de la sosia, cual pote dona suporta a sentristes, estra ce la situa sosial, economial, o internasional causa un move a via de la sentro entra la popla. En alga nasiones, un partito represente coerente esta ideolojia.

Lo es comun ce partitos sentriste usa parolas como "democrata", "libral", o "labor" per descrive se, cual pote sujeste ce los es plu a la sinistra, e otras usa parolas como "cristian" o "nasional", cual pote sujeste ce los es plu a la destra. La plu comun compromete en partitos sentriste es ce los es alga libral sur cosas sosial, e alga conserval sur cosas finansial, un vista comun nomida "la via tre" o "sentrisme radical".
Monarcisme

**Monarcisme** es la promove de un monarca o de rena monarcal. Un monarciste es un person ci suporta esta forma de governa. La promove oposada a rena monarcal es comun nomida republicisme. Dependente de la nasion, un monarciste pote suporta la rena de la person ci es sur la trono, un reclamor, o algun ci ta rena estra ce el ia es desponeda.

Rena par un monarca es entre la instituis la plu vea. Monarcia ia es comun proclamada commo resetante sua diretos de un potia supranatural, pe "la direto divin" de res en Europa, o "la comanda de sielo" per imperores en Xina.

En la sentenio 18, la Revolui American e la Revolui Franses ia move la cultur de la ueste a via de la potia de monarcas. Cada en sua modo propre ia mostra la conseta de la autonomia popular descriveda par Jean-Jacques Rousseau. En 1848, un onda de revoluis contra la monarcias european ia comensa.

Aora, la majoria de monarcias es constitual. En la plu de estas, la monarcas ave sola potia simbolin, an si en algas la monarcas ave un rol en cosas political. En Tai, per esemplo, re Bhumibol Adulyadej, ci ia rena de 1946 a 2016, ia ave un rol importante en la politica de la nasion. Simil, re Mohammed 6 de Magrib ave potia sinifiante ma no asoluta.

On ave alora un grupo peti de nasiones en cual la monarca es la renor vera e asoluta (p.ex., un monarcia asoluta). La majoria de esta nasiones es la monarcias arabi e muslim cual produi petrolio como Arabia Saudi, Barain, Catar, Uman, e la Amirias Arabi Unida. Otra monarcias forte inclui Brune, Suaziland e Vatican.
Panasionalisme

**Panasionalisme** es un forma de nasionalisme distinguida par sua asosia con teritorio declarada cual no coresponde a la bordas esistente. Lo defina comun la nasion como un grupo de etnicos o cultures prosima relatada. Lo comparti la premisa nasionaliste ce la nasion es la unia fundal de la vive sosial umana, e ce lo es la sola funda asetable per la stato.

Alga panasionalismes, como pandeutx per la popla deutx, conserna cual antropolojistes esterna ta considera un etnico singular (oji, osteraices, suiz ci parla deutx, e otras pote vide se como "deutx", o no). Ante la Gera Mundal du, la partito nazi usa esta idea como un razona per invade areas de otra nasiones e, ultima, per usa jenoside de popla nondeutx (la iudis, slavicas, romanis, e otras). Panturcisme, como un otra esemplo, tende iniora la opinas de la popla nonturcica abitante entre la popla turcica. Cuando los ia vole crea un impero panturcica o panmuslem, la turces osmanian ia atenta jenoside de tota nonturcicas e spesial nonmuslim en la sentenio 20 temprana (incluinte armenianes, elinicas, e asirianes).

An ce panasionalisme no nesesa gera o jenoside, los es comun la resulta. Con un conseta idealiste de sua propre etnico, un conseta multe negativa aveni ance. Oji, an si la mundo ia esperi multe esemplos de la malia de panasionalisme, multe etnicos ia revive la idea, spesial con la migra de miliones de persones de rejiones sufrinte de gera e otra problemes, a otra rejiones ci no aseta la diversia resultante.
Conservalisme

**Conservalisme** es un ideolojia political e sosial cual promove la sosia tradisional en la contesto de cultur e sivilia. La prinsipes sentral de conservalisme inclui tradision, la imperfetia de umanas, un sosia organical, ierarcia e autoria, e la diretos de posese. Conservalistes intende conserva instituis como monarcia, la aristocratia, relijiontradisional, governa par un parlamento, e diretos de posese, con la gol de asentua la stablia e continui sosial. La formas plu estrema oposa modernisme e vole reveni a la sosia de un eda pasada.

La usa prima de la terma en un contesto political ia es en 1818 par François-René de Chateaubriand en la periodo de la Restora Bourbon, cual desira un reveni a la politicas ante la Revolui Franses. Istorial asosiada con la politicas de la destra, la nom ia es usada per descrive un estende grande de vistas: On no ave un colie singular de politicas regardada como conservaliste car la sinifia de conservalisme depende de cual es videda como tradisional en un loca e periodo spesifada. Conservalistes de partes diferente de la mundo - cada person suportante sua tradisiones propre - pote desacorda sur multe cosas. Per esemplo, Edmund Burke, un politiciste de la sentenio 18, ia oposa la Revolui Franses ma ia suporta la Revolui American, ma es videda como un de la teoristes major de conservalisme en Britan en la desenio de 1790.

Seguente Quinin Hogg, la presidente de la Partito Conservaliste Brites en 1959 "Conservalisme no es un filosofia ma plu un disposa mental, un forsa constante, presentente un funsiona eterna en la developa de un sosia libre, e corespondente a un nesesia profunda e permanente de la natur de umanas mesma." A la otra lado, alga teoristes political como Corey Robin, defini conservalisme como la defende jeneral de nonegalia sosial e economial.
Razisme

**Razisme** es la crede en la superioria de un raza supra un otra, cual resulta comun en distingui e prejudi a persones fundida sur sua raza (o etnico). 

La ideolojia de razisme inclui comun la idea ce umanas pote es sudivideda entre grupos distinguable cual difere en sua condui sosial e sua capasias inata, en ajunta a la idea ce los pote es ordinada como inferior o superior. Esemplos istorial de razisme inclui la olocausto, apartait en Sudafrica, sclavia e separadisme en la SUA, e sclavia en America latina. Razisme ia es ance un aspeta de la organiza sosial de multe statos e imperos colonial.

An si la consetas de raza e etnico es videda como separada en siensa sosial moderne, la du termas ave un istoria longa como egal en sua usa popular e leteratur. "Etnico" e "raza" es comun usada con sinifias simil o identical: la divide de grupos umana fundida sur cualias suposada como esensal o inata a la grupo (pe asendentes o condui). Donce, razisme es comun usada per refere a prejudi e nontolera per persones ci difere en sual cultur o etnico, en ajunta a diferes razal. Un conveni de la Nasiones Unida sur distingui razal ia conclui ca superioria fundida sur distinguis razal es falsa seguente siensa, moral condenable, nonjusta sosial, e perilosa per pas, e on ave no justi per distinguis de raza en cualce loca, en teoria o en pratica.

La ideolojia razal pote mostra se en multe aspetas de vive sosial. Razisme pote es presente en atas e pratisas sosial o en sistemes political (pe apartait) cual suporta la espresa de prejudi o averti. Ideas sosial asosiada con razisme pote inclui nativisme, xenofobia, aliena, nasionalisme, separadisme, ierarcias, supremisme, e simil fenomenos sosial.
Minoan (lingua)

La **lingua minoan** es la lingua (o linguas) de la sivilia antica minoan de Criti, scriveda en la ieroglifos critica e plu tarde en la silabario linial A. Car la ieroglifos no es desifrida e linial A es sola partal desifrida, la lingua minoan no es vera comprendeda e no es clasida. Vera, con la evidentia esistente, lo pare no posible es serta ce la du scrives es en la mesma lingua, o an ce un lingua solitar es scriveda en cada. La lingua eteocritica, atestada en alga enscrives de Criti un mil anios plu tarde, es posible un desendente de minoan, ma es ance nonclasida.

La enscrives en linial A es alga lejable comparada con linial B. La ieroglifos es de la dui prima de la milenia du aec. La testos en linial A, la plu enscriveda sur tabletas de arjila, es sperdeda tra tota Criti, con plu ca 40 locas sur la isola.

De la dinastia 18 de Egipte, on ave cuatro testos cual conteni nomes e dises en la lingua ceftiu (posible minoan). Lo es, como tipal en testos nonegipsian, scriveda en ieroglifos egiptian, cual permete un pronunsia plu esata.

*Papiro majica Harris (Papyrus magicus Harris XII, 1-5); de la dinastia 18: un dise en la lingua ceftiu 
*Tableta per scrive (B.M. 5647); de la dinastia 18 temprana: un tableta negra de scola con un nom ceftiu 
*Papiro medical London (B.M., 10059); fini de la dinastia 18: du dises contra maladias (# 32-33)
*Lista a carta Ejean (de): alga nomes de locas critica.

Con esta testos, la sistem fonetica de la lingua minoan pote es developada. Lo ave la fonemes seguente:

## Referes

## Lias esterna
* Duhoux, Yves. Pre-Hellenic languages of Crete
Atlantida

**Atlantida** (elinica Ἀτλαντὶς νῆσος, "isola de atlas") es un isola imajinal notada en un alegoria sur la orgulo de nasiones en la obras par Platon *[[Timeo]]* e *[[Critia]]*, do lo represente la potia marinal enemin cual ataca "Atina antica", la esemplo pseudoistorial de la stato ideal en *[[la Republica]]*. En la nara, Atina repele la ataca atlantidan diferente de cualce otra nasion de la mundo conoseda, atestante, suposada, la superioria de la conseta de la stato Platon imajina. La nara conclui con Atlantida perdente la respeta de la dios e sumerjinte en la mar Atlantica.

An si la nara no es multe sentral a la obras, la nara ia importa multe en leteratur. La aspeta alegorial de Atlantide ia es prendeda par alga scrivores de la Renase en sua obras utopian, como *[[Atlantida nova]]* de Francis Bacon e *[[Utopia]]* de Thomas More. A la otra lado, rexercores amator de la sentenio 19 ia malcomprende la nara par Platon como un tradision istorial, notable en ** par Ignatius L. Donnelly. La indicas neblosa de la nara par Platon de un tempo de avenis plu ca 9,000 anios ante sua eda e la loca alegada de Atlantide - "ultra la colonas de Hercule" - ia resulta en multe divina pseudosiensal. Seguente, Atlantida ia deveni un nom burlante per cualce sivilia avansada cual es perdeda preistorial, e lo continua inspira naradas moderne, de libros de cartunes a estravagantes de sinema.

En cuando filolojistes e clasicistes moderne acorda sur la natur imajinal de la nara, on ave ancora debata sur cual ia inspira lo. Per esemplo en la nara de Gige, Plato es conoseda como emprestante alga de sua alegorias e metafores de tradisiones plu vea. Esta ia causa alga eruditas per investiga la inspira posible per Atlantide de la arcivos egiptian de la eruta de la Isola Tera, la invades par la popla de la mar, o la gera de Troia. Otras ia rejeta esta cadena de tradision como nonprobable e insiste ce Plato ia crea un nasion intera nonreal, derivante inspria de avenis de sua eda como la invade nonsusedosa de Sisilia par Atina en 415-413 aec, o la destrui de Helice en 373 aec.
Sivilia Minoan

La **sivilia minoan** ia es un sivilia ejean de la eda de bronze sur la isola de Criti e otra isolas en la Ejeo, cual ia flori de sirca 2700 a 1600 aec, ante un periodo de declina cual fini sirca 1100 aec. Lo ia presede e ia es asorbada par la cultur misenean de Elas antica. La sivilia es es redescovreda a la comensa de la sentenio 20 par la labora de la arceolojiste brites Arthur Evans. La nom "minoan" deriva de la re mital Minos e ia es sujestea par Evans, ci ia identifia la loca a Cnoso con la mito de la labirinto e la Minotauro. La sivilia minoan ia es descriveda como la plu temprana de sua tipo en Europa, con istoriste Will Durante referente a la minoanes como "la lia prima en la cadena european".

La sivilia minoan es notable spesial per sua palasios grande e estravagante, algas de los con cuatro niveles, con sistemes de tubos detaliosa, e decorada con frescos. La palasio minoan la plu notable ia es lo de Cnoso, seguente par lo de Faisto. La periodo minoan inclui comersia estendente entre Criti e colonias en la Ejeo e Mediteraneo, e spesial con Asia ueste. Par sua mercatores e artistes, la influe cultural de la minoanes estende ultra Criti a la Siclades, la rena vea de Egipte, Cipros e sua cupro, Canan e la costa levante, e Anatolia. Alga de la arte minoan la plu bon es conservada en la site de Acrotiri, sur la isola Santorini, cual ia es destruida par la eruta de la volcan de esta isola.

La minoanes ia scrive xef en la linial A, un silabaria nondesifrada, cual codigi un lingua minoan ipotesal. La razonas per la declina lente de la sivilia minoan, comensante sirca 1550 aec no es clar; teorias inclui invades par la miseneanes de Elas e la eruta major de la volcan de Santorini.
Linial B

**Linial B** es un scrive silabal cual ia es usada per scrive elinica misenean, la forma de elinica la plu temprana. La scrive dati ante la alfabeta elinica par alga sentenios. La testos misenean la plu temprana dati a sirca 1450 aec. Lo es desendeda de linial A, un scrive nondesifrida plu temprana per scrive la lingua minoan (como la silabario ciprica plu tarde, cual ia rejistra ance elinica. Linial B, trovada xef en la arcivos de palasio en Cnoso, Sidonia, Pilo, Tebes, e Misene, ia desapareda con la cade de la civilia misenean en la colasa de la eda bronze. Pos la colasa, no evidentes de la usa de scrive esiste. Lo es ance la sola scrive ejean preistorial cual ia es desifrida, par la arcitetiste engles e linguiste autoinstruida Michael Ventris.

Linial B es composada de sirca 67 simboles silabal e plu ca 100 simboles ideografial. Esta ideogrames o "sinias sinifiante" simboli ojetos e benes. Los no ave valuas fonetical e es nunca usada como sinias per parolas cuando scrivente un frase.

La usa de linial B pare es restrinjeda a contestos de governa. En tota miles de tabletas de arjila, un cuantia peti de "manos" (scrivores individual) ia es detetada. 45 en Pilo, 66 en Cnoso. Lo es posible ce la scrive ia es usada sola par un sindicato de scrivores profesal ci labora en la palasios sentral. Pos ce la palasios ia es destruida, la scrive ia desapare.

La matris developada en la desifrida par Michael Ventris e John Chadwick de valuas fonetical per la simboles silabal es mostrada a su:

En ajunta a estas, linial B ia ave alga simboles con referes "spesial": "ha", "ai", "au", "dwe", "dwo", "nwa", "pte",	 phu", "rya", "rai", "ryo", "tya", "twe", e "two". Final, lo ave alga simboles de cual la refere no es conoseda.

La ideogrames refere tipal a animales, benes, e mesuras. A su on ave alga esemplos. (Nota la detalias per difere la seso de animales):
Baleto

**Baleto** es un tipo de dansa per presenta cual ia orijina en la renase italian en la sentenio 15, e plu tarde ia es developada a un forma de dansa de conserta en Frans e Rusia. A pos, lo ia estende tra la mundo, como un forma de dansa multe tecnical con sua propre vocabula fundida sur termes franses. Baleto ia es enseniada en scolas variosa tra la mundo, cual ia introdui formas de otra dansas e otra cultures.

Un baleto, como un obra, es composada de la coreografia e musica per un produi. Baletos es coreografida e presentada par dansores esperta. Baletos clasica es normal presentada con musica clasica e la usa de vestas e stadios fantasin. Baletos moderne como, per esemplo, la obras neoclasical par la coreografor american George Balanchine, es comun presentada en vestes simple (pe calsones e bodis de dansa) e sin la usa de senes detaliosa.

La parola "baleto" deriva de italian *balletto* ("un dansa peti"), de latina *ballo* e *ballara* ("dansa", nom e verbo), de elinica *βαλλίζω* (ballizo - "dansa o salta"). La forma engles es de la franses *ballet* (pronunsiada en ambos como "balé"), e en rusce lo es *Балет* ("balet").
Bandera de lingua franca nova

La **bandera de lingua franca nova** es la simbol xef de lingua franca nova e de elefenistes. Lo ia es creada par Stefan Fisahn.

## Strutur e sinifia
Lo es un formida par sinco bandas de color (blu, verde, jala, orania e roja) comensante en la angulo basa e sinistra, e estendente a la bordas alta e destra. Lo es simil a la bandera de la Sexeles, un pais cual usa creol como sua lingua ofisial, ma usante la colores de la arco de sielo cual simboli pas. La forma ia es intendeda como sujestente la leva de sol.

## Istoria

Elefen ia ave alga otra banderas ante esta.

Orijinal, George Boeree ia desinia un bandera simple, con un fondo oscur blu, cual ia ave un pijon blanca con un basteta en sua beco. Lo ia imita un desinia de la pijon, representante pas, par Pablo Picasso. La nom (divertente) ia es "la europijon", juante con la parolas "pijon" e "pijin".

Un varia de 2004, par Carlos Thompson, ia sutrae la basteta, e ia ajunta la leteras LFN en la angulo destra a alta, afin la refere a lfn ta es plu clar.

Un plu bandera ia es creada par Boeree sirca la mesma tempo. La otra lado ave un representa de la emisfero ueste, en la mesma forma de la emisfero este.

La bandera de aora, a supra, es de 2010 e ia es desiniada par Stefan Fisahn e Beate Hornung.


File:2008 LFN flag.svg|La orijinal "europijon".
File:2004 LFN flag.svg|Bandera con la leteras "lfn".
File:Flag-boeree.gif|"Bandera de mundo".


## Lia esterna
* Flags of Lingua Franca Nova (language)
Cultur misenean

La **cultur misenean** ia es la fase final de la eda de bronze en Elas antica, en la periodo de 1600 a 1100 aec. Lo represente la sivilia avansada prima en Elas continental, con statos palasial, organiza urban, obras de arte, e un sistem de scrive. Entre la sentros de potia cual ia emerji, la plu notable ia es los de Pilo, Tirinto, e Midea en la Peloponeso, Orcomeno, Tebas, e Atina en Elas sentral, e Iolco en Tesalia. La loca la plu grande ia es Misene, en la Argolida, pos cual la cultur de esta eda ia es nomida. Colonias misenean e influeda par misene ia apare ance en Epiro, Macedonia, la isolas de la mar Ejeo, la costa de Anatolia, la Levante, Cipros, e Italia.

La miseneanes ia introdui alga inovas en la campos de injenia, arciteta, e sustrutur militar, e comersia tra areas vasta de la Mediteraneo ia es esensal per la economia misenean. Sua scrive silabal, la linial B, ofre la arcivos prima scriveda de la lingua elinica e sua relijio, cual ja inclui alga dios cual pote es ance trovada en la panteon olimpial. Elas misenean ia es dominada par un sosia de gerores elite e ia es composada par un rede de statos palasial cual ia developa sistems sosial, political, e economial con ierarcias rijida. A la culmina de esta sosia ia es la re, conoseda como la *wanax* (pronunsiada "uanah").

La cultur misenean ia mori con la colasa de la eda de bronze en la Mediteraneo este, seguenteda par la "edas oscur", un periodo sin arcivo cual resulta en Elas antica, do cambias sinifiante ia aveni de sosias sentrida en la palasios a formas de organiza desentralida, con un usa estendeda de fero. Teorias variosa ia es proposada per la fini de esta sivilia, incluinte la invade de la elinicas dorica o la ativias de la "poplas de la mar". Otra teorias inclui desastres natural e cambias de clima. La periodo misenean ia deveni la ambiente istorial de multe leteratur e mitos elinica, incluinte la epica de la gera troian.
Elementos (libro)

La **Elementos** (elinica antica: Στοιχεῖα, *stoiceia*) es un tese matematical formida par 13 libros atribuida a la matematiciste elinica antica Euclide, ci ia scrive lo en Alexandria, en la Egipte de Ptolemeo, en 300 aec. Lo es un colie de definis, axiomes, proposas (teoremes e construidas) e probas matematical de proposas. La libro parla sur jeometria euclidal plata e solida, teoria de numeros fundal e linias noncomesurable. Lo es la tese plu vea tratante matematica de forma deduinte. Lo es xef en la developa de lojica e siensa moderna, e sua cualia no ia es esededa asta la sentenio 19.

An si lo es un labora de jeometria, la libro inclui resultas cual oji ta es clasida en la teoria de numeros. Euclide deside descrive la resultas en teoria de numeros a en la jeometria car no ia pote developa un aprosimi construinte a la aritmetica.

La contenidas de la libros es:
* Libros 1 a 4 parla sur jeometria plata
* Libros 5 a 10 parla sua proportios
* Libros 11 a 13 parla sur jeometria de corpos solida.
Cultur Iamna

La **cultur de Iamna** (de ucrainsce *Ямна*, "caveta") ia es un cultur de la eda de cupre tarde a la eda de bronze temprana, en la rejion entre la rio Bug sude, rio Dniester, e rio Ural (pd, la stepe Pontica), 3300 - 2600 aec. La nom refere a sua tradision tipal de entera: un caveta simple covreda como un colina peti, nomida un *[[curgan]]*.

La popla de la cultur Iamna ia es probable un misca entre la eurasianes norde de Sibir e un popla de Asia sude-ueste, relatada a la cultivores de la neolitica temprana de la Caucasos o Iran norde. La cultur material es multe simil a lo de la cultur Afanasevo en la montes Altai, de cual la popla no es jenetical distinguable.

Los es ance liada a cultures plu tarde cual ia estende tra Europa e Asia sentra, spesial la cultur de vasos cordida, ma ance la cultur de vasos campanin e la cultures Sintaxta, Andronovo, e Srubna. En esta grupos, partes de la cultur Iamna - la monta de cavalos, la stilos de entera, e a alga estende la economia pastoral. Studies jenetical ia indica ance ce esta poplas ia comparti partes grande de sua asendentes de la stepes.

En la teoria la plu asetada, la cultur es identifiada con la popla e la teritoria orijinal de la protoindoeuropeanes (vide Marija Gimbutas).

## Orijina
La cultur Iamna ia orijina en la area de la rio Don e rio Volga, de 3300 a 2600 aec. Lo ia es presededa par la cultur Hvalinske de la volga media e la cultur Repin (sirca 3950 - 3300 aec). Vasos de esta cultures es multe simil a los de vasos de Iamna. En la ueste, lo ia es segueda par la cultur de catacombas (2800 - 2200 aec); en la este, par la cultur Poltavca (2700 - 2100 aec). Esta du cultures ia es sequeda par la cultur Srubna (1800 - 1200 aec).

Algas (pe David W. Anthony) crede ce la cultur ia estende rapida entre 4000 e 3200 aec, pos la inventas de la monte de cavalos, cual permete ce la popla manaje manadas multe plu grande de bestias, e vagones cual pote transporta familias intera de un pasto a un otra. Plu, los ia developa un strutur sosial e political per manaje esta tribus estendeda (Pavel Dolukhanov). Estas alora permete la contata entra tribus de poplas variosa, posible incluinte poplas uralic, turcica, etc.

## Fabricadas


File:Yamna01.jpg|
File:Yamna02.jpg|
File:Yamna03.jpg|
File:Yamna04.jpg|
File:Yamna05.jpg|


## Fontes
* Anthony, David W. (2007), *The Horse, The Wheel and Language: How Bronze-Age Riders from the Eurasian Steppes Shaped the Modern World*, Princeton, NJ: Princeton University Press, ISBN 978-0-691-14818-2
* Dolukhanov, Pavel M. (1996), *The Early Slavs: Eastern Europe from the Initial Settlement to the Kievan Rus*, New York: Longman, ISBN 0-582-23627-4
Cultur de vasos cordida

La **cultur de vasos cordida** es un "orizon" arceolojial vasta de Europa entre sirca 2900 a 2350 aec, de la neolitica tarde, tra la eda de cupre, e fininte en la eda de bronze temprana. Lo ia inclui un area grande, de la rio Reno a la ueste a la rio Volga a la este, partes de Europa norde, sentral, e este.

La nom "cultur de vasos cordida" es un tradui de la deutx *Schnurkeramik-Kultur*, prima introduida par la arceolojiste deutx, Friedrich Klopfleisch en 1883. La nom refere a la impresas o ornas cordin en sua vasos. Lo ia es ance nomida la *cultur de enteras singular*, per sua tombas, e la *cultur de axes de gera*, de la axas comun incluida en la tombas de omes. 

Seguente W. Haak, la popla de la cultur ia es relatada jenetical prosima a la popla de la Cultur Iamna de la steppes de Ucraina e Rusia sude. Un teoria popular es ce la cultur iamna ia es composada de la popla protoindoeuropean, e ce los ia invade rapida par gera o lente par influe de cultur la areas de la cultur de Europa norde e este. La combina de la cultur Iamna e la cultures presedente de la area ia crea, seguente la teoria, la cultur de vasos cordida. Esta teoria sujeste ance ce la cultur de vasos cordida ia sperde la linguas protogermanica a protobaltoslavica. Plu, la cultur de vasos cordida ia mostra alga similia jenetica con la cultur sintashta, cual apare plu tarde, e ce esta ia es la orijin de la linguas protoindoiranica.

Arceolojistes nota ce la cultur de vasos cordida no ia es un cultur unida, car grupos cual ia abita un area jeografial tan vasta ia ave economias e modos de susista cual varia par rejion. A la mesma tempo, los ia ave alga cualias compartida trovada en tota grupos de la cultur, como sua metodos de entera, la vasos cordida, e la axas unica.

La cultur de vasos campanin ia coaveni partal con la estrema ueste de esta cultur, ueste de la rio Elbe, e ia contribui posible a la sperde de la cultur. An si la organiza sosial e ordina de colonias ia es simil a la cultur de vasos campanin, la cultur de vasos cordida no ia ave alga de la refinas cual ia deveni posible tra la intercambia e comunica par mar e  rios.

Esta cultur ia es presededa par la cultur Narva de Europa norde-este, la cultur de vasos embutin e la cultur de amforas globin de Europa norde-sentral. Lo esta segueda par la cultur de vasos campanin de Europa ueste, e la cultur Andronovo en Sibir ueste.

## Fontes

Beckerman, Sandra Mariët (2015). *Corded Ware Coastal Communities: Using ceramic analysis to reconstruct third millennium BCE societies in the Netherlands*. Leiden: Sidestone Press.

Haak, W.; et al. (1 June 2015). "Massive migration from the steppe was a source for Indo-European languages in Europe". (207–211)
Rio Volga

La **rio Volga** es la rio la plu longo en Europa. Lo es ance la rio con la basin la plu grande en Europa. La rio flue tra Rusia sentral e a la mar Caspio. Des-un de la dudes sites la plu grande de Rusia, incluinte la capital Moscva, es locada en la basin de la Volga. Alga de la lagos de reserva la plu grande es locada longa la Volga. Lo es comun videda como la rio nasional de Rusia. Lo ave un sinifia simbolin en la cultur, e es comun refereda como *Волга-матушка* (Volga-Matuxca - "Madre Volga").

La area basa de la Volga es comun crededa como la cuna de la cultur protoindoeuropean. Plu tarde, lo ia es colonida par la hunes e otra popla turcica en la milenio prima ec, recambiante la scitas. La scrivor antica Ptolemeo de Alexandria ia nota la Volga basa en sua Jeografia. El ia nomi lo la *Rha*, cual ia es la nom scitan per la rio. Ptolemeo ia crede ce la rio Don e la Volga ia comparte la mesma ramo alta, desendente de la "montes Hiperborean".

A pos, la basin de la rio ia ave un rol importante en la moves de poplas de Asia a Europa. Un grupo potiosa de la balgarsces de la Volga ia flori do la rio Cama junta la Volga, cuando la hazares ia controla la partes plu basa. Sites a la Volga como Atil, Sacsin, e Sarai ia es entre la sites la plu grande de la mundo medieval. La rio ia servi un via importante de comersia, juntante Scandinavia, Rus, e Balgaria de Volga con Hazaria e Persia.

La hazares ia es recambiada par la ciptxaces, cimeces, e mongoles, ci ia fundi la Hania Oro en la partes basa de la Volga. Plu tarde, la impero ia divide entre la Hania de Cazan e la Hania de Astrahan, ambos concistada par la rusces en la Geras Rusce-Cazan en la sentenio 16. La emosia profonda de la popla rusce per la Volga es mostrada en la cultur e leteratur nasional, comensante de la Saga de la Batalia de Igor de la sentenio 12. La *Эй, ухнем!* (Ey, ukhnem!, "io, trae!"), conoseda en otra paises como la "Canta de la barcasores"
Rio Jala

La **rio Jala**, o la Huang He (黄河), es la rio du en longia en Asia, pos la rio Yangzi, e la rio ses en la mundo, con un longia de 5464 km. Lo orijina en la montes Bayan Har en la provinse Qinghai en Xina ueste, lo flue tra nove provinses, e lo esflue en la golfo Bohai prosima a la site Dongying en la provinse Shandong. La basin de la rio Jala ave un estende de la este a la ueste de sirca 1900 km e de la norde a la sude de sirca 1100 km. La area de la basin es sirca 752,546 km2.

Sua basin ia es la cuna de la sivilia de Xina antica, e lo ia es la rejion la plu rica en la istoria temprana xines. On ave deluvias ruinante frecuente e cambias de curso produida par la eleva continual de la leto de la rio, a veses supra la nivel de sua campos cultivada.

Tradisional, on crede ce la sivilia xines ia orijina en la basin de la rio Jala. La xines refere a la rio como "la rio madre" e "la cuna de la sivilia xines". En la istoria longa de Xina, la rio Jala ia es considerada como un bondise ma ance un maldise, e ia ave la nometa "la gloria de xina" (中国的骄傲, zhongguode jiao'ao) e "la tristia de xina" (中国的痛, zhongguode tong).
Rio Ganga

La **rio Ganga** es un rio de la sucontinente indian cual flue tra la nasiones de India e Bangladex. La rio es 2525 km de longia e comensa en la Himalaias en la stato indian de Uttarakhand e flue sude e este tra la plano Gangan de India norde. Pos entra Bangla ueste, lo divide entre du rios: la rio Hugli e la rio Padma. Ambos flue tra alga distritos de Bangla ueste e vacui en la baia Bangla.

La rio Ganga es un de la rios la plu santa per hindus. Lo es ance un corda de salva per miliones de indianes ci vive longo sua curso e depende de lo per sua nesesas dial. Lo es adorada en hinduisme e personida como la diva Ganga. Lo ia es ance importante istorial, con multe capitales provinsal o imperal locada a sua rivas.
Hania Oro

La **Hania Oro** (mongol: Алтан Орд, Altan Ord) ia es un hania orijinal mongol e plu tarde turces (tatar), comensante en la sentenio 13 ec como la parte norde-ueste de la Impero Mongol. Con la frati de la impero pos 1259, lo ia deveni un hania separada.

Pos la mori de Batu Han (la fundor de la Hania Oro) en 1255, sua dinastio ia flori per un sentenio asta 1359. La potia de la hania ia culmina en la rena de Uzbeg (1312–1341), ci ia adota Islam. La teritorio de la hania a esta tempo ia inclui la parte la plu grande de Europa este, de la Urales a la rio Danubio, e ia estende a este, distante en Sibir. En la sude, la paises de la hania bordida a la mar Negra, la Caucasos, e la teritorios de la dinastia mongol en Persia, conoseda como la Ilhania.

La hania ia sufri desordina political interna comensante en 1359, ante lo reunida per un tempo corta (1381–1395) su Tohtamix. Ma, pronto pos la invade en 1396 de Timur, fundor de la Impero de Timur, la Hania Oro ia comensa rompe en hanias tatar peti, cual deveni min potiosa rapida. Pos 1466, lo ia es simple refereda como "la hania grande". En sua teritorios, multe hanias turcica peti ia developa. Esta lutas interna ia permete ce un stato-vasal norde - Muscovia - pote devesti se de la "iugo tatar" a la Fronti grande a la rio Ugra en 1480. La Hania Crimsce e la Hania Cazac, la restas final de la Hania Oro, ia survive asta 1783 e 1847, en esta ordina.
Impero de Timur

La **Impero de Timur** ia es un impero turcica-mongol composada de la areas moderna de Uzbecistan, Iran, la Caucasos, Irac, Afganistan, la plu de Asia sentral, e partes de India, Pacistan, Suria, e Turcia.

La impero ia es fundida par Timur, un xef de gera turcica-mongol, en 1370, e ia rena asta sua mori en 1405. El ia vide se como la restoror grande de la Impero Mongol de Txingis Han. An si el no ia desende de Txingis, el vide se como la eritor de Txingis e ia asosia multe con la Borjigin (mongol: Боржигин), la familia renante de la Impero Mongol.

La impero ia developa un renase cultural pos la concista de Persia, con un renase de depinta, caligrafia, arciteta, e leteratur cual ia integra la cultur tradisional de Persia e la cultur turcica-mongol.

La dinastia de Timur ia perde la plu parte de Persia a la federa de Aq Qoyunlu en 1467, ma membros de sua dinastia ia continua rena statos plu peti, a veses conoseda como la amirias de Timur, en Asia sentral e partes de India. En la sentenio 15, Babur, un prinse de la dinastia de Timur de Fergana (Uzbecistan), ia invade Cabulistan (Afganistan) e ia funda un rena peti ala, e de ala 20 anios plu tarda, el ia invade India e ia funda la Impero Mogol.
Rio Amazona

La **Rio Amazona** en America Sude es la rio la plu grande, mesurada par la volum de acua descargada, en la mundo, e par alga definas, la plu longa.

La comensa de la Rio Apurimac sur Nevado Mismi ia es crededa per cuasi un sentenio como la fonte la plu distante de la Amazona, asta un studia en 2014 descovre ce la fonte es la Cordillera Rumi Cruz a la comensa de la Rio Mantaro en Peru. La Mantaro e la Apurimac junta con otra afluentes per formi a Rio Ucayali, cual alora encontra la Rio Maranon. La comensa de la Amazonia propre es asi, o a la conflue con la Rio Negra a Manaus, la site la plu grande de la rio.

La basin de la Amazona es la plu grande en la mundo, con un area de sirca 7,050,000 km2. La parte de la basin sola en Brasil es plu grande ca cualce otra. 

Plu ca un tri de tota spesies conoseda en la mundo abita la foresta pluvosa de la Amazona, cual ave un area cual estende plu ca 5,400,00 km2. Lo es la foresta tropical la plu rica en la mundo per biodiversia. Per esemplo, on ave plu ca 3000 spesies de pexes reconoseda en la basin, con plu descovreda cada anio.

En la eda forminte, la sosias amazonan ia es envolveda forte en la emerje de la sistemes de cultiva de la tereno alta de America Sude. La comersia con la sivilias de la Andes prosima a la comensas de la Amazona formida un contribui esensal a la developa sosial e relijial ala. La colonias temprana ia es tipal fundida sur colinas basa o colinetas artifisial.

En marto de 1500, la concistor espaniol Vincente Yanez Pinzon ia es la european prima ci ia naviga en la Amazona. Pinzon ia nomi lo la *Rio Santa Maria del Mar Dulce* ("rio de san Maria de la mar dulse"), plu tarde cortida a *Mar Dulce* car la acua cual esflue a la mar ia es ancora dulse. Un otra esploror, Francisco de Orellana, ia viaja a la orijinas de la rios plu alta en la Andes. La nom es de la gerores nativa ci ia ataca sua mision cual ia es per la plu parte femes, cual recorda Orellana de la amazones, gerores femal de mitos elinica.

La concistor Ganzalo Pizarro ia vade en 1541 per esplora la area este de Quito a la interna de America Sude, xercante "El Dorada", la site de oro, e "La Canela", la vale de canela. Natural, ambos es mitos.